text: বায়ান্ন অনলাইন রিপোর্ট | ৩১ মে, ২০২০ ৩:৫৯ অপরাহ্ন | আপডেট : ৩১ মে, ২০২০ ৩:৫৯ অপরাহ্ন
  র‍্যাবের সঙ্গে কথিত বন্দুকযুদ্ধে যশোরের মনিরামপুর উপজেলায় রুবেল হোসেন শাওন (২২) নামের এক যুবক নিহত হয়েছেন।
  উপজেলার রামপুর গ্রামে গতকাল শনিবার দিবাগত রাত সাড়ে ৩টার দিকে এ বন্দুকযুদ্ধের ঘটনা ঘটে।
  মনিরামপুর থানার পরিদর্শক (তদন্ত) শিকদার মতিয়ার রহমান জানান, গতকাল র‍্যাবের একটি দল মনিরামপুরের মশ্মিমনগর ইউনিয়ন পরিষদে টহলে ছিল। রাতে রামপুর গ্রামে মাদক কেনাবেচার খবর পায় তারা। পরে র‍্যাব সদস্যরা সেখানে অভিযানে গেলে মাদক ব্যবসায়ীরা র‍্যাব সদস্যদের লক্ষ্য করে গুলি ছোড়ে। এ সময় র‍্যাব সদস্যরাও পাল্টা গুলি ছোড়ে। একপর্যায়ে মাদক ব্যবসায়ীরা পিছু হটলে ঘটনাস্থলে একজনকে গুলিবিদ্ধ অবস্থায় পড়ে থাকতে দেখা যায়। সঙ্গে সঙ্গে তাকে উদ্ধার করে মনিরামপুর উপজেলা স্বাস্থ্য কমপ্লেক্সে নিয়ে গেলে চিকিৎসক মৃত ঘোষণা করেন। পরে সেখান থেকে লাশ উদ্ধার করে ময়নাতদন্তের জন্য যশোর ২৫০ শয্যাবিশিষ্ট জেনারেল হাসপাতাল মর্গে পাঠানো হয়।
  মতিয়ার রহমান বলেন, নিহত রুবেল হোসেন অভয়নগর এলাকার চিহ্নিত মাদক ব্যবসায়ী। তাঁর নামে মাদকসহ বিভিন্ন অপরাধে ১০টি মামলা রয়েছে। ঘটনাস্থল থেকে একটি বিদেশি পিস্তল, একটি গুলি ও ৬৪ বোতল ফেনসিডিল উদ্ধার করা হয়েছে।